Der var gang i den i Huset i Hasserisgade, den nye forening Venus Venue inviterede til twerking og debat. Det handler om krop, køn og ligestilling. - Twerk kan mange ting. Det kan blandt andet empower kvinder i at føle sig til rette i deres egen krop. Uanset hvordan den ser ud er der altid noget at ryste med, siger arrangøren fra foreningen Venus Venue Pia Thorsen. I caféen bliver der talt om diversitet, som blandt andet Tobias Mortensen fra Aalborg deltager i. - Jeg er selv en queer person. Det betyder så meget for mig, at alle skal være accepteret, siger Tobias Mortensen. Og så er det her, man mødes på tværs og bliver klogere. Alle er forskellige Og spørger man nogle af dem, der er med til dagens Venus Venue – event som udstiller – så kan man sagtens tale om køn krop og ligestilling med et glimt i øjet. - Vi håber, det kan sætte noget opmærksomhed på forskelligheden, vi alle sammen bærer indeni os og det med, at der ikke kun er ét perfekt billede og måde at være på og agere på i den her verden, siger Emma Petersen, indehaver af Buens Bogcafé i Aalborg. - Vi er alle sammen forskellige, og derfor vil jeg bare gerne hylde alle kroppe og vise, at alle kroppe kan pynte i ethvert hjem. Og så synes jeg, det bliver gjort på en humoristisk måde. Det er også en god samtalestarter at have en kop med bryster stående på kontoret, fortæller Tone Rafn Tygesen, indehaver af Handmade by Tone. I salen er det bagdelen, der er fokus på, og også her er alle velkomne. - Jo mere vi taler om tingene, jo mere åbne vi er, jo mere forstår vi også hinanden og jo tættere kommer vi på at forstå, at vi alle sammen har et behov for at kunne have en samhørighed med hinanden.
En ny forening i Aalborg, Venus Venue, forsøget at ruske op i debatten om at stå ved sit køn, sin seksualitet og at være glad for, hvem man er.